‘TUF’เพิ่มรายย่อยหนุนซื้อขายหุ้นถี่ขึ้น
ไทยยูเนี่ยน โฟรเซ่นฯ งัดกลยุทธ์ดึงดูดรายย่อยถือหุ้นมากขึ้นเพิ่มปริมาณการซื้อขาย ลงทุน
11 เม.ย. 2555

ไทยยูเนี่ยน โฟรเซ่นฯ งัดกลยุทธ์ดึงดูดรายย่อยถือหุ้นมากขึ้นเพิ่มปริมาณการซื้อขาย ลงทุน
นายธีรพงศ์ จันศิริ ประธานกรรมการบริหาร บริษัท ไทยยูเนี่ยน โฟรเซ่น โปรดักส์ (TUF) เปิดเผยภายหลังการประชุมผู้ถือหุ้นกว่า 2 ชั่วโมงครึ่ง ว่า บริษัทมีเป้าหมายที่จะเพิ่มจำนวนผู้ถือหุ้นรายย่อยให้เป็นสัดส่วน 15% จากปัจจุบันอยู่ที่ 9% ภายในปี 2557 
บริษัทมีปริมาณหุ้นหมุนเวียนในตลาด หรือฟรีโฟลต สูงถึง 40% ของทุนเรียกชำระแล้ว แต่กลับมีปริมาณการซื้อขายในแต่ละวันน้อยเกินไป เนื่องจากกองทุนต่างประเทศและสถาบันในประเทศถือหุ้นเพื่อการลงทุนในระยะยาวเป็นหลัก 
“บริษัทจะเพิ่มจำนวนผู้ถือหุ้นรายย่อยโดยพยายามจัดกิจกรรมต่างๆ เพื่อสร้างความใกล้ชิดมากขึ้น เช่น จากเดิมที่ไม่เคยร่วมงาน Opportunity Day ก็จะไปพบนักลงทุนทุกไตรมาส เพื่อให้นักลงทุนเข้าใจรายละเอียดของบริษัทมากขึ้น ซึ่งเป็นบริษัทอาหารแช่แข็งระดับโลกแล้ว” นายธีรพงศ์ กล่าว
ส่วนการซื้อบริษัททูน่ากระป๋องที่ปาปัวนิวกินีนั้น กลางปีนี้จะเริ่มเปิดโรงงานได้แล้ว เสร็จเร็วกว่าแผนที่ตั้งไว้ในปลายปีนี้
สำหรับการซื้อ MW Brands (MWB) นั้น นายธีรพงศ์ กล่าวว่า การซื้อเป็นเพียงการเริ่มต้นเท่านั้น แต่จะต้องนำแบรนด์ไปเจาะตลาดยุโรปมากขึ้นจากปัจจุบันที่ค้าขายเพียง 5 ประเทศ จากที่มีอยู่ทั้งหมด 27 ประเทศ และยังมีอีกหลายตลาด เช่น แอฟริกาและตะวันออกกลาง ส่วนตลาดเอเชียตอนนี้ส่งปลาซาร์ดีนไปขายที่ พม่า ลาว และเวียดนาม กำลังดูตลาดที่อินโดนีเซีย